Okresná prokuratúra Nitra 
Damborského 1, 949 99 Nitra 1 	

Sp. zn. : 4 Pv 162/12/4403	Nitra, 17.5.2013
EEČ : 2-32-264-2013

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1, odsek 3 písmeno a, písmeno b Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátorka Okresnej prokuratúry Nitra
Podľa § 215 odsek 1 písmeno h Trestného poriadku s poukazom na § 86 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX
ako otec maloletej XXXXX, narodenej dňa XXXXX, bytom u matky XXXXX v XXXXX, hoci má k nej vyživovaciu povinnosť priamo zo Zákona o rodine a rozsudkom Okresného súdu Nitra spisová značka 25C/166/2007 zo dňa 20.07.2010, právoplatným dňa 03.11.2010, bol zaviazaný prispievať na jej výživu sumou 100,- eur mesačne vždy do 15-teho dňa v mesiaci vopred k rukám matky počnúc od 19.05.2007, si túto vyživovaciu povinnosť neplní za obdobie od 19.05.2007 až doposiaľ, čím na výživnom dlhuje k rukám matky XXXXX, bytom XXXXX sumu vo výške 6.000,- eur, pričom Úrad práce, sociálnych vecí a rodiny Nitra rozhodnutím číslo 2012/48984/1 zo dňa 18.01.2012 z dôvodu hroziacej núdze začal vyplácať matke náhradné výživné vo výške 100,- eur mesačne,    

lebo zanikla trestnosť činu

Odôvodnenie:
Policajt Okresného riaditeľstva  Policajného zboru Nitra, odboru kriminálnej polície, uznesením spisovej značky ORP-315/OVK-NR-2012 zo dňa 14.03.2012 podľa § 199 odsek 1 

Trestného poriadku začal trestné stíhanie a uznesením tej istej spisovej značky zo dňa 25.05.2012 podľa § 206 odsek 1 Trestného poriadku vzniesol obvinenie XXXXX za prečin zanedbania povinnej výživy podľa § 207 odsek 1, odsek 3 písmeno a), písmeno b) Trestného zákona na skutkovom základe uvedenom vo výrokovej časti tohto uznesenia. 
Prečinu zanedbania povinnej výživy podľa § 207 odsek 1 Trestného zákona sa dopustí ten, kto najmenej tri mesiace v období dvoch rokov neplní, čo aj z nedbanlivosti, zákonnú povinnosť vyživovať alebo zaopatrovať iného.
Podľa § 207 odsek 3 písmeno a), písmeno b) Trestného zákona, odňatím slobody na jeden rok až päť rokov sa páchateľ potrestá, ak spácha čin uvedený v odseku 1 alebo 2
a)	a vydá oprávnenú osobu do nebezpečenstva núdze,
b)	závažnejším spôsobom konania. 
Podľa § 215 odsek 1 písmeno h) Trestného poriadku prokurátor zastaví trestné stíhanie, ak zanikla trestnosť činu.
Podľa § 86 písmeno a) Trestného zákona trestnosť trestného činu zaniká aj vtedy, ak ide o trestný čin zanedbania povinnej výživy, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.
           Obvinený ku skutku, ktorý sa mu kladie za vinu uviedol, že vie, že musí platiť na dcéru XXXXX výživné, nedokáže to však vzhľadom na svoje finančné pomery. Žije z dôchodku od Suva vo výške cca 560,- CHF mesačne a dôchodku od invalidnej poisťovne vo výške cca 900,- CHF mesačne, z čoho musí vyžiť. Žije teda zo životného minima, kvôli čomu nedokáže platiť absolútne žiadne výživné na dcéru. Je pravda, že matke dieťaťa ešte nikdy neuhradil mesačné výživné vo výške 100,- eur, je to tiež dôvod, prečo na jar, hneď ako v tejto veci prišiel list od úradov z Nitry, požiadal v invalidnej poisťovni o dôchodok na dcéru XXXXX  
Svedkyňa XXXXX uviedla, že peniaze na výživné pre dcéru XXXXX boli vyplatené dodatočne, Švajčiarska kompenzačná poisťovňa vyplatila k jej rukám na dcéru za obdobie od 19.05.2007 až doposiaľ výživné vo výške 15 159,48 eur, čím považuje celú vec za uzavretú. Neplatenie výživného nemalo nepriaznivý vplyv na fyzický ani psychický vývoj dcéry XXXXX 
Z výsledkov dokazovania vyplynulo, že dlžné výživné bolo uhradené v plnom rozsahu a keďže neplatenie výživného nemalo na maloleté dieťa nepriaznivé následky,  rozhodla som tak, ako je uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Renáta Renáčová
prokurátorka